พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดระยอง พ.ศ. 2561
พระราชกฤษฎีกา
กำหนดจำนวน
เขตอำนาจ และวันเปิดทำการ
ของศาลแขวง
ในจังหวัดระยอง
พ.ศ. ๒๕๖๑
 

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้ ณ วันที่
๒๕ กรกฎาคม พ.ศ. ๒๕๖๑
เป็นปีที่ ๓
ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร
มีพระราชโองการโปรดเกล้าฯ ให้ประกาศว่า

โดยที่เป็นการสมควรกำหนดจำนวน เขตอำนาจ
และวันเปิดทำการของศาลแขวง ในจังหวัดระยอง

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา ๓ วรรคหนึ่ง
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา
๑ พระราชกฤษฎีกานี้เรียกว่า พระราชกฤษฎีกากำหนดจำนวนเขตอำนาจ
และวันเปิดทำการของศาลแขวง ในจังหวัดระยอง พ.ศ. ๒๕๖๑

มาตรา
๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ในจังหวัดระยองให้มีศาลแขวงหนึ่งศาล
คือ ศาลแขวงระยอง มีเขตอำนาจในอำเภอทุกอำเภอ

มาตรา ๔ ให้เปิดทำการศาลแขวงระยองตั้งแต่วันที่
๑ ตุลาคม พ.ศ. ๒๕๖๑ เป็นต้นไป

มาตรา
๕ ในระหว่างที่ยังมิได้เปิดทำการศาลแขวงระยองตามมาตรา
๔ ให้ศาลจังหวัดระยองมีเขตอำนาจตลอดถึงเขตอำนาจของศาลแขวงระยองด้วย

มาตรา ๖ บรรดาคดีของท้องที่จังหวัดระยองซึ่งอยู่ในเขตอำนาจของศาลแขวงระยอง และค้างพิจารณาอยู่ในศาลจังหวัดระยองในวันเปิดทำการศาลแขวงระยองตามมาตรา
๔ ให้คงพิจารณาพิพากษาต่อไปในศาลจังหวัดระยอง
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลจังหวัดระยองมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี
ในวันเปิดทำการศาลแขวงระยองให้ศาลจังหวัดระยองมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา
๗ ให้ประธานศาลฎีการักษาการตามพระราชกฤษฎีกานี้


ผู้รับสนองพระราชโองการ
พลเอก
ประยุทธ์ จันทร์โอชา
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่ปัจจุบันมีคดีความเข้ามาสู่การพิจารณาพิพากษาของศาลจังหวัดระยองเป็นจำนวนมาก
และมีแนวโน้มที่จะเพิ่มสูงขึ้นเรื่อย ๆ แต่มีศาลจังหวัดระยองเพียงศาลเดียวซึ่งต้องรับภาระพิจารณาพิพากษาคดีที่อยู่ในอำนาจศาลแขวงด้วย
ดังนั้น
เพื่อเป็นการแบ่งเบาภาระของศาลจังหวัดระยอง
และเพื่อเป็นการอำนวยความยุติธรรมให้แก่ประชาชนในท้องที่ให้สามารถเข้าถึงกระบวนการยุติธรรมได้โดยสะดวก
รวดเร็ว ประหยัด เสมอภาค และเป็นธรรม สมควรจัดตั้งศาลแขวงในจังหวัดระยองหนึ่งศาล
มีเขตอำนาจในอำเภอทุกอำเภอ และเปิดทำการตั้งแต่วันที่ ๑ ตุลาคม พ.ศ. ๒๕๖๑ และโดยที่มาตรา
๓ วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ บัญญัติว่า ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัดในจังหวัดหนึ่งจะมีศาลแขวงกี่ศาล
และมีเขตอำนาจเพียงใด
และจะเปิดทำการได้เมื่อใด ให้ประกาศโดยพระราชกฤษฎีกา จึงจำเป็นต้องตราพระราชกฤษฎีกานี้
วิวรรธน์/จัดทำ
๑ สิงหาคม
๒๕๖๑

นุสรา/ตรวจ
๖
สิงหาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๕๓ ก/หน้า ๑๘/๒๗ กรกฎาคม ๒๕๖๑